《国清寺泉时有绿蟾蹲崖石西》
宋代·高似孙

崖腰溜清水，素光摇玉宇。
其阴透碧海，有石如砥柱。
心知老龙透，直入蓬莱府。
仙云荡凉润，积雪明深乾。
阴阳若在兹，嘘吸多成雨。
孤花棲暗芳，瘦木垂梢古。
娟娟绿蟾蜍，曾识广寒女。
深疑珠宫物，内敬不敢侮。
山僧惜一茶，自碾仍自煮。
相从有觉意，两悟无凡语。
欲分鲜花屏，稍筑松风庑。
铜瓶取明月，洗此文字苦。

作者简介：高似孙(1158—1231)，字续古，号疏寮，鄞县（今浙江宁波）人（清康熙《鄞县志》卷一○），一说馀姚（今属浙江）人（清光绪《馀姚县志》卷二四）。孝宗淳熙十一年（一一八四）进士，调会稽县主簿，历任校书郎，出知徽州，迁守处州。宁宗庆元六年（一二○○）通判徽州，嘉定十七年（一二二四）为著作佐郎。理宗宝庆元年（一二二五）知处州。晚家于越，为嵊令史安之作《剡录》。有《疏寮小集》、《剡录》、《子略》、《蟹略》、《骚略》、《纬略》等。事见《南宋馆阁续录》卷八、《宋史翼》卷二九。